English: Yes, so all the reports, published or not, will be available to the review. The review is obviously subject to confidentiality and so on, but they will be subject to the review, absolutely. One of the things I expect to come out of the review is better guidelines about when, how and where the section 19 reports should be produced, possibly a timescale, although I don't want to prejudge it in any way, and there are issues with timescales, because I personally would like people to get it right, as well as fast. So, we'll see what the review brings, but I expect that clarity to be brought as a result of it. There are more issues, so NRW actually produced some reports over that winter - they haven't got to do that, so there's a query whether they ought to have done it or whether they should do it; there are some issues there as well. Other authorities involved, the water authorities and other authorities, also didn't produce reports or did produce reports, so I expect the review to have a look at that landscape and see where we get. Again, the committee that's looking at the regulatory framework for this is also looking to see whether all of these regulations put responsibility in the right place, on the right agency and so on. So, again, I'm desperately trying not to prejudge any of this, but, clearly, at the moment Welsh Government, local authorities and water companies and other responders all have some responsibility. Is that right? Does that work? We're expecting the committee to be able to make some recommendations to us about whether it does and how to embed it if it's right, and, if it's not right, what to do about it. So, I look forward to that. And then, in terms of the public confidence in the reports, obviously the review will be looking at that. Siân Gwenllian and I had a very good meeting with Professor Evans and she's asked for some time to have a look at the scope of this - it's a lot of reports to look at - and also to consider what secretariat she needs and what back-up she needs. She's going to come back to us, I think within the month is what we agreed, to give us a better at least wet finger in the wind about what that might look like, although I don't want to hold her to that; I'm very keen to have it done properly rather than swiftly - within, obviously, parameters; we don't want it to take a decade. So, I'm hoping that she will come back, and I have every confidence she will. She undertook a report in my own constituency, if the Llywydd will forgive me for segueing into that for one moment, which is very complicated and highly controversial in the community, and she did a splendid job very independently and robustly of that. So, I look forward to a very similar approach on this.
Welsh: Bydd, felly bydd yr holl adroddiadau, a gyhoeddir neu beidio, ar gael i'r adolygiad. Mae'n amlwg bod yr adolygiad yn destun cyfrinachedd ac yn y blaen, ond byddant yn destun yr adolygiad, yn sicr. Un o'r pethau yr wyf yn disgwyl yn ganlyniad i'r adolygiad yw gwell canllawiau ynghylch pryd, sut a ble y dylid cynhyrchu adroddiadau adran 19, amserlen o bosibl, er nad wyf eisiau dylanwadu arno mewn unrhyw ffordd, ac mae yna broblemau gydag amserlenni, oherwydd hoffwn i bobl yn bersonol wneud pethau'n iawn, yn ogystal ag yn gyflym. Felly, byddwn yn gweld beth a ddaw yn sgil yr adolygiad, ond disgwyliaf i'r eglurder hwnnw gael ei gyflwyno o ganlyniad iddo. Mae mwy o faterion, felly cynhyrchodd Cyfoeth Naturiol Cymru mewn gwirionedd rai adroddiadau dros y gaeaf hwnnw - nid oes rhaid iddyn nhw wneud hynny, felly mae cwestiwn a ddylen nhw fod wedi gwneud hynny neu a ddylen nhw wneud hynny; mae yna rai materion yn bodoli hefyd. Bu i awdurdodau eraill dan sylw, yr awdurdodau dŵr ac awdurdodau eraill, gynhyrchu adroddiadau, ond ni fu i rai eraill wneud, felly rwy'n disgwyl i'r adolygiad edrych ar y sefyllfa honno a gweld beth ddaw i'r amlwg. Unwaith eto, mae'r pwyllgor sy'n edrych ar y fframwaith rheoleiddio ar gyfer hyn hefyd yn edrych i weld a yw'r holl reoliadau hyn yn rhoi cyfrifoldeb ar y corff priodol, ar yr asiantaeth gywir ac yn y blaen. Felly, unwaith eto, rwy'n ymdrechu'n daer i beidio â dylanwadu ar ddim o hyn, ond, yn amlwg, ar hyn o bryd mae gan Lywodraeth Cymru, awdurdodau lleol a chwmnïau dŵr ac ymatebwyr eraill rywfaint o gyfrifoldeb. Ydy hynny'n briodol? Ydy hynny'n gweithio? Rydym yn disgwyl i'r pwyllgor allu gwneud rhai argymhellion i ni ynghylch a yw'n gwneud hynny a sut i ymgorffori'r agweddau hynny os yw'n briodol, ac, os nad yw'n briodol, beth i'w wneud yn ei gylch. Felly, edrychaf ymlaen at hynny. Ac yna, o ran hyder y cyhoedd yn yr adroddiadau, mae'n amlwg y bydd yr adolygiad yn edrych ar hynny. Cafodd Siân Gwenllian a minnau gyfarfod da iawn gyda'r Athro Evans ac mae hi wedi gofyn ers peth amser i gael golwg ar gwmpas hyn - mae yna lawer o adroddiadau i edrych arnyn nhw - a hefyd i ystyried pa ysgrifenyddiaeth sydd ei hangen arni a pha gefnogaeth sydd ei hangen arni. Mae hi'n mynd i gysylltu'n ôl â ni, rwy'n credu o fewn y mis yw'r hyn y cytunwyd arno, i roi argoel well o leiaf i ni ynghylch sut olwg allai fod ar hynny, er nad wyf am ei dal at hynny; rwy'n awyddus iawn y caiff hyn ei wneud yn iawn yn hytrach nag yn gyflym - o fewn ffiniau, yn amlwg; dydyn ni ddim eisiau iddo gymryd degawd. Felly, rwy'n gobeithio y bydd hi'n cysylltu, ac mae gen i bob hyder y bydd hi. Ymgymerodd ag adroddiad yn fy etholaeth fy hun, os gwnaiff y Llywydd faddau imi am fynd ar drywydd hynny am eiliad, sy'n gymhleth iawn ac yn ddadleuol iawn yn y gymuned, a gwnaeth waith rhagorol yn annibynnol ac yn gadarn iawn ar hynny. Felly, edrychaf ymlaen at ddull tebyg iawn o ymdrin â hyn.